ועדת הכלכלה, כנסת 19, פרוטוקול מספר 339, 2014-08-12 09:30

אבישי ברוורמן: בוקר טוב, מכובדי, נציגי הממשלה, נציגי הגופים, מנהלת הוועדה לאה ורון, היועצת המשפטית עורכת הדין סומפולינסקי, אני מתכבד לפתוח את ישיבת ועדת הכלכלה.

אבישי ברוורמן: על סדר היום תקנות הגנת הצרכן (אחריות ושירות לאחר מכירה) (מחמם מים), התשע"ד-2013.

אבישי ברוורמן: כמו שאתם זוכרים, בפעם שעברה שלחתי את נציגי הממשלה כי ראיתי שביניהם הם לא סגרו חלק מהדברים, כדי שיחזרו כאן עם עמדה ברורה.

אבישי ברוורמן: אני רוצה להתקדם היום ולסיים את הנושא הזה.

אבישי ברוורמן: אני יודע שעלתה כאן נקודה שחילקו רק אתמול גרסה שונה - -

<לאה ורון: לוועדת הכלכלה הועבר רק אתמול בלילה הנוסח המוצע לדיון היום.

אבישי ברוורמן: אבל כמו שאמרה לי היום עורכת הדין סומפולינסקי, הדברים לא שייכים לוויכוח המשמעותי שקיים פה, אלא נקודות טכניות.

אבישי ברוורמן: לכן העניין הוא המהות.

אבישי ברוורמן: כמו שאמרתי, שישימו את הדברים על השולחן.

אבישי ברוורמן: נשמע את כל נציגי הממשלה שאמרתי שצריכים לתאם עמדה אחת, ונחליט.

אבישי ברוורמן: כל מי שיש לו להגיד דברים – אם הם חמורים או פחות חמורים ולא נשים אותם על השולחן אז לא יעזור שום דבר.

אבישי ברוורמן: אני לא רוצה להיכנס פה לדברים טכניים, אלא לעניינים תוכניים.

אבישי ברוורמן: לכן אני פותח את הדיון.

אבישי ברוורמן: עורכת הדין חנה טירי, הרשות להגנת הצרכן ולסחר הוגן, בבקשה.

<חנה טירי: רק לציין שהעברנו תיקון לנוסח אתמול כי גם אנחנו קיבלנו הערות מהותיות מהמועצה לצרכנות רק אתמול שלא יכולנו שלא להתייחס אליהן.

<חנה טירי: לצערי, קיבלנו אותן באמת רק אתמול אחר הצהריים.

<חנה טירי: מאחר שהטענות שעלו במכתב היו מהותיות ונכונות שיש צורך להידרש אליהן ולתת פתרון ניסוחי בתקנות עשינו את התקנות רק אתמול אחר הצהריים והעברנו לוועדה.

<חנה טירי: זאת הסיבה שעשינו את זה ברגע האחרון.

אבישי ברוורמן: בסדר, קיבלנו.

אבישי ברוורמן: אתם לא שייכים לחלק מהוויכוח הגדול שעולה פה בעניין הנושא התוכני שיעלה עוד מעט על-ידי התאחדות התעשיינים.

<חנה טירי: בכל אופן, מטרת התקנות להסדיר את כל הנושא של אחריות ושירות לאחר מכירה של מחממי מים, כלומר דוד שמש ודוד חשמל.

<חנה טירי: הנושא הזה לא הוסדר בתקנות משנת 2006 כי חשבו שזה מכשיר ייחודי שצריך לא לכלול אותו בתקנות, ואולי לחשוב על הסדר כי גם מבנה השוק הוא מבנה שונה יחסית בהשוואה למקררים ולמכשירי חשמל אחרים.

<חנה טירי: גם תקופת האחריות בצו הפיקוח היא שונה.

<חנה טירי: בכל אופן כשבאנו להסדיר את הנושא בתקנות מכוח חוק הגנת הצרכן – כי אנחנו גם אמורים לבטל את צו הפיקוח, שזה חקיקה משעת חירום – החלטנו לעשות בכל זאת רביזיה, ולא להשאיר את המצב בדיוק כפי שהוא.

<חנה טירי: הבעיה העיקרית בתחום הזה היא שצרכנים מקבלים כמה תעודות אחריות.

<חנה טירי: ברגע שהם קונים דוד שמש או דוד חשמל הם מקבלים תעודת אחריות מיצרן, תעודת אחריות ממתקין, לפעמים גם תעודת אחריות מקבלן אם זה בית ראשון.

<חנה טירי: אז נוצר מצב שאם לצרכן יש קלקול ויש צורך לתקן נוצרים ויכוחים בין הצרכנים לבין המתקינים או היצרנים בשאלה, האם הקלקול מקורו בייצור או מקורו בהתקנה.

<חנה טירי: לכן החלטנו שמבחינה צרכנית זה לא נכון לפזר את האחריות בידי כמה אנשים וגורמים, אלא יש צורך לרכז את האחריות בידי גורם אחד.

<חנה טירי: אנחנו גם מבינים שהשוק הזה הוא שוק ייחודי.

<חנה טירי: זאת אומרת כמה יצרנים ישראלים, ויש מתקינים רבים.

<חנה טירי: הדוד לא נקנה לרוב מהיצרן, אלא נקנה לרוב ממוכרים שהרבה פעמים גם מתקינים ולא תמיד יש קשר בין היצרן לבין המתקין.

<חנה טירי: לכן ליצור תעודת אחריות אחת הצריך מאתנו חשיבה איך עושים את זה, ואיך מגיעים למצב האופטימלי בסמכויות הקיימות לנו.

<חנה טירי: כי בכל מקרה אנחנו לא יכולים להסדיר את כל הבעיות שיש בשוק הזה, אין לנו סמכות כזאת.

<חנה טירי: ההסדרה שקבענו בתקנות היא שהיצרן יהיה אחראי גם להתקנה ולא רק לייצור, אבל אמרנו שהיצרן יוכל לדרוש שההתקנה תתבצע על-ידי מתקין מטעמו שהוא הסמיך והכשיר אותו כדי שיוכל לקחת אחריות גם על ההתקנה.

<חנה טירי: הוא צריך לפרט את רשימת המתקינים בתעודת האחריות, הוא צריך להפנות את תשומת לבו של הצרכן לעניין הזה.

<חנה טירי: אחריות היצרן על ההתקנה תחול כאשר הצרכן התקין את הדוד על-ידי מתקין מטעם היצרן.

<חנה טירי: אנחנו מודעים לכך שברוב המקרים הדודים נקנים לא ישירות מהיצרן, אלא מהמתקין.

<חנה טירי: לכן השינוי המהותי שעשינו אתמול הוא שאם הדוד לא נקנה ישירות מהיצרן, אלא מהמתקין אז גם חובתו של המתקין לציין בפני הצרכן שיש דרישה מהיצרן שהמתקין יהיה מתקין מטעמו כתנאי לאחריות היצרן גם להתקנה.

<חנה טירי: בכל מקרה אם הוא לא אומר לו אז המתקין צריך לתת אחריות להתקנה, והאחריות לעניין ההתקנה לא תחול על היצרן.

<חנה טירי: הוא צריך לתת אחריות לתיקון כל קלקול שנובע מההתקנה ולתקופה של שלוש שנים.

<חנה טירי: בעניין תקופת האחריות השארנו פחות או יותר את המצב כפי שהיה בצו הפיקוח, והפחתנו בשנה אחת.

<חנה טירי: היום בתקנות הכלליות למקרר, מזגן ולכל המכשירים החשמליים מעל 150 שקל תקופת האחריות היא שנה אחת.

<חנה טירי: לגבי דוד חשמל ודוד שמש קבענו ארבע שנים, למעט לגוף החימום החשמלי שהוא מוצר חשמלי שמורכב בדוד שלגביו תהיה תקופת אחריות של שנה.

<חנה טירי: אני יודעת שיש ויכוחים וחוסר הסכמה לגבי תקופת האחריות.

<חנה טירי: אני יודעת שיש כאלה שאומרים שצריכה להיות תקופת אחריות אפילו ארוכה יותר, ויש כאלה שאומרים שצריך להשוות לתקופת האחריות שקיימת בתקנות משנת 2006.

<חנה טירי: אז אנחנו באים ואומרים, אנחנו לא עושים מהפכות בעניין תקופת האחריות, אלא משאירים פחות או יותר את המצב כפי שהוא קיים, ואפילו מורידים בשנה את תקופת האחריות - -

<רמי טרבולסקי: מעלים.

<חנה טירי: לא, כי התקופה היום היא חמש שנים.

<רמי טרבולסקי: שלוש שנים.

<חנה טירי: קולט – 5 שנים.

<חנה טירי: רק גוף החימום זה שנה.

<רמי טרבולסקי: לא, לא – שלוש שנים.

<חנה טירי: לא.

<חנה טירי: אני קוראת מהצו.

<חנה טירי: במחמם חשמלי כן, אבל במחמם מים סולרי זה חמש שנים.

<חנה טירי: אז עשינו איזושהי האחדה ואיזון, ואמרנו שגם בגלל השינוי המהותי שאנחנו עושים מבחינת אחריות היצרן להתקנה לא נעשה מהפכות גדולות מדי גם אם אנחנו חושבים שאולי נדרש או ראוי שתהיה תקופת אחריות גדולה יותר.

<חנה טירי: אנחנו משאירים את המצב פחות או יותר כפי שהוא.

<חנה טירי: כמובן, אם יצרן רוצה לתת תקופת אחריות מורחבת ארוכה יותר הוא יכול לתת, והצרכן יעשה את השיקול שלו.

אבישי ברוורמן: אני מודה לך.

אבישי ברוורמן: עורכת הדין פינקוס, את רוצה להוסיף?

<תמר פינקוס: אני רוצה להוסיף מילה אחת.

<תמר פינקוס: לצערי או לשמחתי, אני החכמתי בזה הבוקר כשקראתי את התקן.

<תמר פינקוס: אני רוצה להסביר למה הוויכוח בין אלה שטוענים שצריך להיות שנה אחריות ולמה צריך להיות 10 שנים.

<תמר פינקוס: התקן של המחממים הסולריים עומד להשתנות ולהיכנס לתוקף בעוד שנה.

<תמר פינקוס: לפי התקן החדש אסור יהיה לייצר דודי שמש עם ציפוי של מלט.

<תמר פינקוס: המלט שנמצא היום בתוקף מתפרק אחרי שלוש שנים מקסימום.

<תמר פינקוס: אז נכנסות מתכות, ולכן הם לא רוצים אחריות של למעלה משנה.

<תמר פינקוס: לפי התקן החדש, מותר יהיה רק אמייל וצבע, והזמן שהם מחזיקים הוא 10 שנים.

<תמר פינקוס: לכן למה דוחים לעוד שנה?

<תמר פינקוס: כי היום יש רק שני יצרנים שעושים את זה עם אמייל וצבע ולא רוצים ליצור מונופול.

<תמר פינקוס: כל האחרים עושים עם מלט.

<תמר פינקוס: זה מתפרק אחרי שנה.

<תמר פינקוס: התקן הזה הולך להשתנות ולהיכנס לתוקף.

<תמר פינקוס: יש תקופת מעבר של שנה, וזה ההבדל בין היצרנים שצועקים, אנחנו צריכים תקופת אחריות - -

אבישי ברוורמן: כולם בעתיד יהיו עם אמייל?

<תמר פינקוס: ממילא זה יחזיק 10 שנים.

<תמר פינקוס: לכן אין לזה מהות להבדל.

אבישי ברוורמן: תודה על ההבהרה.

אבישי ברוורמן: אני מאוד מודה לך.

אבישי ברוורמן: ההבהרה הזאת הייתה חשובה מאוד.

אבישי ברוורמן: יש הערות כלליות?

אבישי ברוורמן: בבקשה, אדוני.

<יורם טמיר: אני יורם טמיר.

<יורם טמיר: אני מלשכות המסחר, חטיבת חברות הגז הקטנות.

<יורם טמיר: אדוני היושב-ראש, כאופוזיציונר אתה אולי תאהב את מה שאני אומר – אני חושב שהממשלה עדיין מתרשלת.

אבישי ברוורמן: אני אגיד לך משהו מאוד לא פופולרי.

אבישי ברוורמן: אני מתייחס לכל הנושא – כשהממשלה לא בסדר אני אופוזיציונר; כשהממשלה בסדר אני אופוזיציונר קונסטרוקטיבי ונותן לה את המחמאות שמגיעות לה.

אבישי ברוורמן: המטרה שלי זה הציבור.

<יורם טמיר: אתה צודק.

<יורם טמיר: לכן גם ההערה שלי, משום שאנחנו לא מוצאים פה את מחממי המים על גז.

<יורם טמיר: לדעתי, יש פה קוצר ראות טכנולוגי של מי שכתב את התקנות ולו רק מהסיבה שיש מערכות משולבות – סולריות עם חימום בגז.

<יורם טמיר: זאת אומרת אם התקנות יאושרו כפי שהן אנחנו משאירים לקונה רצינית.

אבישי ברוורמן: תחזור שוב, בבקשה.

<יורם טמיר: למרות שבהסבר כתוב שב-2006 הותקנו התקנות הכוונה הייתה לשירות טובין כהגדרתן בתקנות, קרי: מוצרי חשמל, אלקטרוניקה וגז חדשים.

<יורם טמיר: כאן אין שום התייחסות למחממי גז בשום פן שהוא.

אבישי ברוורמן: נקודה מעניינת.

אבישי ברוורמן: עורכת הדין טירי, יש פה לקונה או בעיה?

<חנה טירי: אתה מתכוון ליונקרס בעצם.

<יורם טמיר: ליונקרס ולדומיו.

<חנה טירי: לא הייתה כוונה להסדיר את זה פה.

<חנה טירי: אנחנו באים להחליף את צו הפיקוח - -

אבישי ברוורמן: אז תבהירי את הנקודה.

אבישי ברוורמן: אם לא מתכוננים להבהיר את זה אז אולי צריך לפרש את זה בצורה ברורה.

אבישי ברוורמן: למה אתם לא מתכוונים להסדיר?

<חנה טירי: לא אמרנו שאנחנו לא מתכוונים.

<חנה טירי: אמרנו שכרגע באנו להחליף את צו הפיקוח הקיים שעוסק רק במחמם מים סולרי ובמחמם מים חשמלי ודוד חשמל.

<חנה טירי: לא אמרנו שלא נסדיר, נחשוב על העניין הזה.

אבישי ברוורמן: אז כעת זה רק זה.

אבישי ברוורמן: האם זה מספק אותך, יורם?

<יורם טמיר: לדעתי, זה עלול ליצור בלבול.

<יורם טמיר: צריך לחכות עד שיכניסו ויגישו את זה כתיקון אחד.

אבישי ברוורמן: אם היינו הולכים בגישה הזאת בכל נושא – לפעמים האויב של הטוב הוא הטוב ביותר.

אבישי ברוורמן: אם יש שיפור בנושא הזה, והם אומרים שהם יבחנו אותו זה נראה לי מספק.

<תמר פינקוס: זה שני דברים שונים.

<תמר פינקוס: צו הפיקוח הקיים היום שאותו מחליפים מדבר על מחממי מים שעומדים על הגג.

<תמר פינקוס: הוא לא מדבר על מה שיש בתוך הדירה.

<תמר פינקוס: צו הפיקוח שיוצא מחקיקת החירום ונכנס לכאן, וזה הצו שמחליף אותו, מתייחס בדיוק לאלה.

<תמר פינקוס: יש מה שבגילי קוראים לו "אטמור", שמדליקים את הגז ועושים חימום – זה לא פה.

<תמר פינקוס: זה יהיה במקום אחר.

<תמר פינקוס: זה לא היה בצו המקורי, ולכן הוא גם לא מוחלף כאן.

אבישי ברוורמן: אז תמר, בגילך הצעיר, את מחזקת את הנקודה הזאת.

אבישי ברוורמן: בבקשה, אדוני, עוד הערה כללית לפני ההקראה.

<וגיף אליאב: אני עורך הדין אליאב מהרשות להסתדרות לצרכנות.

<וגיף אליאב: אנחנו מברכים על התקנות ובמיוחד על התיקונים האחרונים שמתייחסים למקרים שהמוצר נמכר על-ידי מתקין ולא על-ידי היצרן.

<וגיף אליאב: ניתן מענה הולם לסוגיה, ואנחנו מברכים על זה.

אבישי ברוורמן: תודה רבה.

אבישי ברוורמן: בבקשה, אדוני.

<רמי טרבולסקי: שמי רמי טרבולסקי, אני יושב-ראש "איסול" שהוא ארגון יצרנים של מערכות סולריות.

<רמי טרבולסקי: אנחנו כעשרה יצרנים בארץ, ומאוגדים בהתאחדות התעשיינים, ויש לנו ארגון שלנו שנקרא "איסול".

<רמי טרבולסקי: אנחנו לא מקבלים את התקנות מכיוון שהן מפלות אותנו מיתר הענפים בארץ.

<רמי טרבולסקי: אנחנו שוחחנו כמה פעמים עם עורכת הדין פינקוס ועם עורכת הדין טירי, אבל לאורך כל הדרך לא הקשיבו לנו.

<תמר פינקוס: הקשבנו קשב רב, ולא קיבלנו.

אבישי ברוורמן: תמר, יש לנו הסכם, אנחנו עובדים כבר שנים יחד.

אבישי ברוורמן: ההסכם הוא שאת תדברי ברשות דיבור.

אבישי ברוורמן: תודה.

<רמי טרבולסקי: לא הקשיבו לנו.

<רמי טרבולסקי: הם היו נעולים על דעות קדומות.

<רמי טרבולסקי: ניסינו להסביר להם במה שונה דוד חשמל שעומד בבית ממכונת כביסה או ממזגן.

<רמי טרבולסקי: למה מזגן יקבל שנה אחריות?

<רמי טרבולסקי: יש לו גם מתקין חיצוני, גם יחידה על הגג או יחידה מחוץ לבית שהדייר לא רואה, ורק שנה אחריות.

<רמי טרבולסקי: גם המתקין נותן שנה אחריות.

<רמי טרבולסקי: למה אנחנו צריכים בחוק לקבל ארבע שנים אחריות?

אבישי ברוורמן: תסיים את השאלה.

אבישי ברוורמן: עוד מעט גם תמר תענה.

<רמי טרבולסקי: לא רק זה – מטילים עלינו חבויות שלא נוכל לעמוד בהן.

אבישי ברוורמן: תסביר.

<רמי טרבולסקי: כל מוצרי החשמל – תרמוסטט, משאבות, תרמוסטטים דיפרנציאליים – אין להם אחריות לארבע שנים; על שבר בזכוכית, סתימה מאבן – אני אחראי על "מקורות"?

<רמי טרבולסקי: אני אחראי על המים שמספקת "מקורות"?

<רמי טרבולסקי: אני צריך להיות אחראי ארבע שנים לצרכן על סתימה מאבן?

<רמי טרבולסקי: אתם רואים אחרי שעה מה נהיה בקומקום – אני צריך להיות אחראי ארבע שנים?

<רמי טרבולסקי: ולא רק זאת – אני גם צריך להיות אחראי למה שאדם אחר עשה.

<רמי טרבולסקי: מתקין שהתקין את זה או הגיע אחרי כן לעשות תיקון – אדם שלא הורשה על-ידי.

<רמי טרבולסקי: אני אצטרך להוכיח אחרי זה אם תיקנו את המוצר שלי או לא?

<רמי טרבולסקי: אם נגעו במוצר שלי או לא נגעו במוצר שלי?

<רמי טרבולסקי: זאת תקופה מאוד ארוכה שאני צריך להיות מחובר בנישואים קתוליים ללקוח.

אבישי ברוורמן: תודה.

אבישי ברוורמן: עורכת הטירי, אני מקשיב לרמי טרבולסקי, וחלק מהנימוקים שלו נשמעים הגיוניים.

אבישי ברוורמן: מכיוון שהקשבת לו הרבה פעמי, מה פסול או מה לא נכון בטיעונים של מר טרבולסקי שבגלל זה לא הסכמתם לקבל את גרסתו?

<חנה טירי: בעיקר לעניין משך תקופת האחריות.

<חנה טירי: למרות שהיום המצב המשפטי, לפי צו הפיקוח, הוא שיש להם אחריות לארבע-חמש שנים ועל גוף החימום – שנה, אנחנו חשבנו שמאחר שדוד חשמל ודוד שמש הם מוצרים ייחודיים שלא נמצאים בבית, שהצרכן רואה.

<חנה טירי: זה מוצר שחשוף לתנאי מזג האוויר –

אבישי ברוורמן: זה לא כמו מכונת כביסה.

<רמי טרבולסקי: הוא מעל המכונה.

<חנה טירי: אני לא סיימתי את דברי.

<חנה טירי: הוא נמצא בעליית הגג, והצרכן לא רואה אותו.

<חנה טירי: הוא חשוף למזג האוויר, והרבה פעמים צרכנים מתמודדים עם קלקולים אחרי תקופה ארוכה יותר מהסיבה שהמוצר לא נמצא לידם.

<חנה טירי: הדוד התפוצץ, ויכולה לעבור תקופה ארוכה עד שתרגיש שהדוד התפוצץ ואתה רואה רטיבות.

<חנה טירי: לי באופן אישי זה קרה.

<חנה טירי: אז מאחר שזה לא מוצר שנמצא בבית, זה לא מוצר שהצרכן משתמש בו באופן יומיומי ורואה אותו באופן יומיומי; הרבה פעמים זה מוצר שנמצא על הגג, הקולט נמצא על הגג, הדודים נמצאים לפעמים על הגג, חשבנו שאם בצו הפיקוח המחוקק חשב שנכון לקבוע תקופת אחריות כזאת חשוב לנו שמכיוון שהצרכן לא רואה את המוצר שהצרכן יקבל מוצר איכותי.

<חנה טירי: ברגע שהיצרן נדרש לתקופת אחריות ארוכה יותר הוא גם צריך לייצר אותו בצורה איכותית יותר.

<חנה טירי: כי אם המוצר לא יהיה איכותי הנזקים האלה שבדרך כלל לוקח זמן עד שהצרכן רואה, תעבור השנה ולצרכן לא תהיה אחריות.

<חנה טירי: זאת המשמעות.

<חנה טירי: זאת הייתה הסיבה שהחלטנו כך.

אבישי ברוורמן: אני מסכם בצורה ברורה מה שאת אומרת:

אבישי ברוורמן: את אומרת שמכיוון שזה בדרך כלל על הגג ורחוק מהעין וחשוף לתנאי מזג האוויר, במקרה הזה כדי להגדיל את הבטיחות אתם מאריכים את תקופת האחריות.

<חנה טירי: אנחנו לא מאריכים, אנחנו משאירים את המצב הקיים ואפילו מקצרים אותו בשנה.

אבישי ברוורמן: אתם נציגי משרד הכלכלה, הרשות לסחר הוגן.

אבישי ברוורמן: במשרד התשתיות יש אדם שאחראי על הנושא הזה?

<אדי בית הזבדי: כן.

אבישי ברוורמן: מי אדוני?

<אדי בית הזבדי: אדי בית הזבדי, מנהל האגף לשימור אנרגיה.

אבישי ברוורמן: בעבר היו נקודות מבט שונות.

אבישי ברוורמן: האם התכנסתם באיזושהי צורה?

אבישי ברוורמן: האם אתם תומכים או רוצים פשרה?

<אדי בית הזבדי: פחות או יותר כן, אבל חשוב לציין שגם בעבר האחריות הייתה לחמש שנים ולארבע שנים על קולט ועל דוד כך שהרבה לא השתנה פה.

<אדי בית הזבדי: אמנם קיצרו את זה בשנה, ואני חושב שעדיין היה צריך להיות יותר ארוך בניגוד לעמדת היצרנים, אבל במהות זה לא שונה הרבה.

<אדי בית הזבדי: צריך לציין שדוד שיושב על הגג, אם יש פגם בתוך הדוד הפגם יתגלה לא אחרי יום-יומיים כמו במערכת חשמלית פשוטה; הפגם יתגלה אחרי שנה-שנתיים-שלוש.

<אדי בית הזבדי: לכן חשוב מאוד שהאחריות תהיה ארוכה.

אבישי ברוורמן: רמי, אתם דנתם בזה כמה פעמים.

אבישי ברוורמן: לא שלא הקשיבו לך – הם הקשיבו, אבל לא קיבלו את נקודת המבט שלך כי הסתכלו על הנקודות שציינו עכשיו.

אבישי ברוורמן: לכן תתייחס לנקודת המבט שלכם פעם נוספת.

אבישי ברוורמן: אני אתן גם לאדוני לדבר, ואנחנו נתקדם.

<רמי טרבולסקי: אתה מדבר על המוצר כדוד.

<רמי טרבולסקי: אבל פה משיתים עלינו דברים שלא קשורים רק למוצר, אלא דברים שהם לא בשליטה של היצרן, כמו תרמוסטט, כמו תרמוסטט דיפרנציאלי, כמו מערכות חשמל.

<רמי טרבולסקי: אי אפשר לתת למערכות חשמל ארבע שנים.

<חנה טירי: נתנו לגוף החימום שנה.

<רמי טרבולסקי: אבל מה עם התרמוסטט ומה עם התרמוסטט הדיפרנציאלי?

<רמי טרבולסקי: מה עם המשאבות?

אבישי ברוורמן: תרשמי את הנקודות האלה.

<רמי טרבולסקי: לכל מוצר חשמלי יש שנה אחריות.

<קריאה: אפשר להתייחס למערכות של החשמל כמו שמתייחסים למערכות של חשמל בדרך כלל.

אבישי ברוורמן: איך מתייחסים למערכות של חשמל?

<חנה טירי: שנה אחריות.

<חנה טירי: אמרנו שלגוף החימום תהיה שנה אחריות.

אבישי ברוורמן: רמי, אתה העלית את הנקודה על מערכות חשמל.

אבישי ברוורמן: אז אומרת עורכת הדין טירי ומר אדי בית הזבדי שעל חשמל יש שנה אחריות.

אבישי ברוורמן: אז כבר נחה דעתך.

<רמי טרבולסקי: זאת אומרת יהיה רשום במפורש שלמשאבות ולתרמוסטט דיפרנציאלי ולמערכות חשמל - -

<חנה טירי: אני לא יודעת מה זה.

<רמי טרבולסקי: זה מערכות חשמל.

<חנה טירי: אני לא יודעת אם המשאבה היא מוצר חשמלי.

<רמי טרבולסקי: זה מוצר חשמלי.

<חנה טירי: אני לא יודעת.

אבישי ברוורמן: אני מבקש עכשיו דבר מאוד פשוט.

אבישי ברוורמן: לגבי העיקרון הכללי יש פה הסכמה, אבל אתה אמרת שיש אביזרים שהם חשמליים.

אבישי ברוורמן: פה צריכים להגיע להסכמה בשיחה להגדרה מדויקת של אותם הדברים שתהיה להם שנה אחריות.

אבישי ברוורמן: בבקשה, עורכת הדין סומפולינסקי.

<אביטל סומפולינסקי: במה זה שונה מהמצב היום?

<אביטל סומפולינסקי: חוץ מהשינוי בשנים שהוא לעיתים לטובתכם ולעיתים לרעתכם, מנקודת המבט שלכם, איפה אתם רואים את ההרחבה על התרמוסטט ועל המשאבות שצו הפיקוח בעבר לא הכריח אתכם לתת על זה אחריות רחבה, ועכשיו כן?

<רמי טרבולסקי: זה אביזרי התקנה.

<רמי טרבולסקי: באביזרי התקנה הייתה להם אחריות של שנתיים.

<אביטל סומפולינסקי: לעבודת ההתקנה.

<רמי טרבולסקי: גם לאביזרי התקנה הייתה אחריות לשנתיים.

<חנה טירי: מה זה אביזרי התקנה?

<חנה טירי: איפה זה כתוב?

<רמי טרבולסקי: בצו אחריות למצרכים כתוב ב"תעודת אחריות מתקין" תקראו שהאחריות לאביזרי התקנה היא אחריות לשנתיים שלא על מערכות חשמל.

<רמי טרבולסקי: על כל מערכת חשמל יש שנה אחריות.

<רמי טרבולסקי: זה על-פי חוק שכל מוצר חשמלי מקבל שנה אחריות.

<חנה טירי: אני לא מבינה מה זה אביזרי התקנה.

אבישי ברוורמן: זאת השאלה.

<רמי טרבולסקי: תחריגי מערכות חשמל, ואז יהיה לך יותר קל להבין.

אבישי ברוורמן: - - - מי זה יהודי, יש לנו שאלה איפה גבולות ארץ ישראל; ועכשיו יש לנו שאלה מה זה אביזרי חשמל.

אבישי ברוורמן: אני רוצה שנגדיר מהם אביזרים.

<לאה ורון: איפה מוזכרים אביזרים להתקנה?

<רמי טרבולסקי: בצו הפיקוח על המצרכים – תעודת אחריות מתקין.

<חנה טירי: אני לא רואה שזה קיים.

<חנה טירי: אני קוראת בתעודת אחריות של מתקין.

אבישי ברוורמן: תמר, בזמן שלא היית כאן אנחנו מתכנסים לנקודה שמקבלים את הקריטריון הכללי, אבל לגבי אביזרים אנחנו רוצים להגדיר אותם ולדעת מהם.

אבישי ברוורמן: מי אדוני?

<יעקב כחלון: אני מנכ"ל "טל סחר".

<תמר פינקוס: כתוב בתקנות שלנו: "פלנג' – שנה".

<תמר פינקוס: זה הדבר החשמלי שיש בדוד, ואותו החרגנו.

<רמי טרבולסקי: זה לא נכון.

אבישי ברוורמן: תמר, את היית בחוץ ולא הקשבת.

אבישי ברוורמן: בבקשה, יעקב.

<יעקב כחלון: אני מנכ"ל טל-סחר, יצרן של דודי שמש.

<יעקב כחלון: אני רוצה להדגיש שיש פה דברים לא כל כך נכונים משום שלדוד חשמל הייתה אחריות של שלוש שנים, ולדוד שמש הייתה אחריות לחמש שנים.

<יעקב כחלון: אז הם לא הקטינו ולא הגדילו, אלא השאירו את המצב כמו שהוא; ופה הם הגדילו, ופה הם הקטינו אז הם לא עשו שום טובה ולא כלום.

<יעקב כחלון: דוד חשמל, כמו שנאמר באחת הישיבות הוא מוצר לבן.

<יעקב כחלון: מה זה מוצר לבן?

<יעקב כחלון: מכונת כביסה, כיריים, מייבש כביסה וכו'.

<יעקב כחלון: אם דוד חשמל נמצא בתוך הבית ולא על הגג אז הוא מוצר לבן, והם הסכימו לזה שהוא מוצר לבן.

<יעקב כחלון: לכן הוא צריך להיות שנה על-פי ההגדרה שלו.

<יעקב כחלון: זאת אומרת אם אנחנו עושים סך-הכול ארבע שנים אז לא התקרבו לכלום.

<יעקב כחלון: בעניין תקופת האחריות והאחראים – אני יצרן, ו-95% מהייצור שלנו הוא דוד שמש.

<יעקב כחלון: אין לי מתקינים, אנחנו לא מתקינים ומייצרים דוד סביר.

<יעקב כחלון: אני לא מבין מדוע אני צריך להיות אחראי על מי שהתקין קולט על הדוד שלי.

<יעקב כחלון: אני לא יודע, מדוע אני צריך להיות אחראי להתקנתו של דוד אחר או אביזרים אחרים, ולמה אני צריך לתת על דוד שהוא בסך-הכול מכל תרמוס שאמור לשמור את המים החמים מייצור של הקולט עם אביזרים של שנה-שנתיים אחריות – מה לי ולזה?

<יעקב כחלון: האם להפסיק לייצר?

אבישי ברוורמן: שאלה מצוינת.

אבישי ברוורמן: תמר, יש פה שתי שאלות:

אבישי ברוורמן: אחת לגבי אביזרים שנפתור אותה, כבר התקדמנו.

אבישי ברוורמן: אבל יש שאלה לגבי השליח.

אבישי ברוורמן: מר כחלון אומר שהוא מייצר, אבל אחרי כן אין לו שליטה על חלק מהדברים, והוא יירשם כעבריין על דברים שאין לו כוח בהם.

אבישי ברוורמן: לכן הוא אומר שזה יכול להביא למצב שמכיוון שאין לו אחריות על בנושא הזה הוא יקבל את האשם ויפסיק לייצר.

<יעקב כחלון: או אהיה בבית-משפט כל הזמן.

<יעקב כחלון: הנימוק הזה הוא הגיוני.

<תמר פינקוס: על זה בדיוק הגנו על היצרן בתקנות.

<תמר פינקוס: אמרנו שהיצרן יהיה אחראי אך ורק להתקנה אם הוא יכשיר מתקינים שלו, ילמד אותם, ייתן את הרשימה.

<תמר פינקוס: התקין את זה מישהו אחר – היצרן לא יהיה אחראי להתקנה.

<תמר פינקוס: זה כתוב במפורש.

אבישי ברוורמן: זה כתוב במפורש.

אבישי ברוורמן: תודה רבה.

<הילה דוידוביץ- בלומנטל: התקנות גם על תיקונים.

<תמר פינקוס: אני רוצה להוסיף עוד מילה אחת:

<תמר פינקוס: אנחנו החרגנו גם בתקנות שלנו את האביזר החשמלי לשנה – מה שקוראים לו בדוד "פלנג'".

<רמי טרבולסקי: הִגדרת גוף חימום, לא פלנג'.

<תמר פינקוס: זה אותו דבר.

<רמי טרבולסקי: אם תגדירי פלנג' זה יהיה בסדר.

<תמר פינקוס: אני יודעת את זה כי הייתי פעם התובעת הראשית, ואני יודעת כמה רבתי על הפלנג'ים.

אבישי ברוורמן: מר טרבולסקי אומר שאם זה פלנג' הוא יוצא מפה מאושר.

אבישי ברוורמן: את כבר אמרת פלנג'.

אבישי ברוורמן: חנה, זה פלנג' או לא פלנג'?

<יעקב כחלון: פלנג' זה אוגן בעברית.

<חנה טירי: הוא אומר שלא, צריך להתמודד עם הטענה הזאת.

<קריאות: - - -

<רמי טרבולסקי: אתה רוצה שאני אראה לך תמונה של פלנג'?

<לאה ורון: צריך שזה ייאמר במפורש - - -

אבישי ברוורמן: אני רואה שכבר כולם מתקרבים פה להיות מאושרים, רק צריך להגדיר מהו הפלנג' ומהו האושר.

<אדי בית הזבדי: בדוד עצמו יש שני אביזרים חשמליים – התרמוסטט וגוף החימום.

<אדי בית הזבדי: זה הכול.

<אדי בית הזבדי: אלה שני האביזרים החשמליים היחידים.

<אדי בית הזבדי: שאר הדברים שהם מדברים עליהם - -

<תמר פינקוס: גוף החימום הוא אותו פלנג', אותו אוגן ב-א'.

<רמי טרבולסקי: אני מציע לא להגדיר "פלנג'" כי זאת כל מערכת החשמל שמורכבת.

<רמי טרבולסקי: לא כדאי לסבך את הצרכן.

אבישי ברוורמן: - - -

<יעקב כחלון: אני לא קיבלתי תשובה לשאלה שלי.

אבישי ברוורמן: עורכת הדין פינקוס אמרה לך בצורה ברורה שאתה מכוסה בתקנות.

אבישי ברוורמן: אל תדאג.

<הילה דוידוביץ- בלומנטל: לא רק על ההתקנה, אלא גם על תיקונים לאחר ההתקנה.

אבישי ברוורמן: אתה מכוסה בכל דרך.

אבישי ברוורמן: תמשיך לייצר סחורה טובה ובהצלחה.

<תמר פינקוס: לא עם מלט, והכול יהיה בסדר.

<יעקב כחלון: לא קיבלתי תשובה לגבי שנות האחריות שמ-5-3 זה הפך להיות 4 שנים, כי למוצר לבן צריכה להיות שנה אחת של אחריות.

<תמר פינקוס: זה יהיה עשר שנים לפי התקן.

<רמי טרבולסקי: תמר, את מערבבת.

<רמי טרבולסקי: את, כנראה, קראת כתבה - -

<תמר פינקוס: לא קראתי כתבה.

<רמי טרבולסקי: אז מישהו הכניס לך דברים לראש שהם לא מדויקים.

<תמר פינקוס: קראתי גם את מה שאתה אמרת בוועדת הכלכלה.

<רמי טרבולסקי: אני מודה לך.

אבישי ברוורמן: אמרנו כרגע שהמלט הולך, והאמייל מגיע.

<רמי טרבולסקי: אני אבהיר.

<רמי טרבולסקי: הוכנה רביזיה במכון התקנים לציפוי דודים.

<רמי טרבולסקי: הרביזיה קיבלה אישור של ועדה טכנית והועברה לממונה על התקינה.

<רמי טרבולסקי: לפי הרביזיה, מהיום יהיו דודים מצופים באמייל ודודים מצופים במלט.

<רמי טרבולסקי: זה לא שהמלט לא טוב - -

אבישי ברוורמן: אמרו שכל המלט הלך לעזה.

<רמי טרבולסקי: זה רק אומר שמכיוון שלא מצאו חומר טכני על ציפויי מלט בעולם הורידו את הסעיף של ציפוי המלט.

<רמי טרבולסקי: אם היה חומר טכני שמגבה את המוצר הזה שהוא דוד מצופה במלט היו משאירים את זה בתקן.

<רמי טרבולסקי: אין שום מחקר מדעי שאומר שדוד שמצופה באמייל הוא יותר טוב מדוד שמצופה במלט, ואני מדבר כיצרן דודים מצופים באמייל.

<רמי טרבולסקי: אני אחד משני היצרנים בארץ שיש לו מפעל לציפוי אמייל, ואני מדבר בתור יצרן שמצפה את הדודים שלו באמייל.

אבישי ברוורמן: אבל דה-פקטו זה מה שקורה.

<רמי טרבולסקי: בדיוק.

<רמי טרבולסקי: הורידו את זה מסיבות טכניות מכיוון שלא מצאו חומר טכני על ציפוי מלט.

<קריאה: והתקן לא מדבר על אחריות.

אבישי ברוורמן: השאלה היחידה ששאל מר כחלון – שלוש שנים?

אבישי ברוורמן: חמש שנים?

אבישי ברוורמן: ארבע שנים?

<יעקב כחלון: אני אומר שלמוצר לבן יש אחריות לשנה – ודוד חשמל נחשב מוצר לבן - -

<חנה טירי: אבל זה לא מוצר חשמל.

<חנה טירי: אצלי בבית למשל גם דוד החשמל לא נמצא בתוך הבית, הכול נמצא בעליית הגג, אני לא רואה שום דבר.

<חנה טירי: אי אפשר לקבוע בתקנות שאם זה בבית שלו אז תהיה לו תקופה כזאת וכזאת; תעודת האחריות צריכה להימסר בעת המכירה, ולא יתחילו לשאול צרכנים, איפה הדוד שלהם ממוקם – בתוך הבית או על הגג.

<חנה טירי: צריך ליצור אחידות.

<חנה טירי: תעודת אחריות צריכה להימסר בעת המכירה.

<חנה טירי: צרכן צריך לדעת בעת הרכישה מהי התקופה.

<אביטל סומפולינסקי: צריך לזכור שלדוד חשמל יש אחריות גם היום של שלוש שנים.

<אביטל סומפולינסקי: זאת אומרת כבר משנות ה-80 לא ראו אותו כמוצר לבן.

<יעקב כחלון: בהגדרה שלו הוא מוצר לבן.

<חנה טירי: מה זה "מוצר לבן"?

אבישי ברוורמן: רבותי, אני את הפרק הזה סיימתי.

<חנה טירי: אתה דיברת על ההבחנה שעושים אם זה בתוך הבית או לא בבית.

<יעקב כחלון: לא, את אמרת שהוא מוצר לבן.

<חנה טירי: אני לא יודעת מה שיעור הבתים בישראל שבהם דוד החשמל נמצא בתוך הבית.

<קריאות: - - -

אבישי ברוורמן: חנה, סליחה.

אבישי ברוורמן: בנושא הזה הדברים די ברורים.

אבישי ברוורמן: אני רוצה רק לגבי האביזרים – מה ההגדרה המדויקת של האביזרים?

אבישי ברוורמן: כדי שמר טרבולסקי ייצא מחייך.

<רמי טרבולסקי: אנחנו צריכים להחריג את גוף החימום לשנה אחריות.

<תמר פינקוס: כתוב: "גוף חימום מוחרג לשנה".

<רמי טרבולסקי: תרמוסטט – לשנה אחריות.

<אביטל סומפולינסקי: למה?

<אביטל סומפולינסקי: עכשיו אתם אומרים שהיום זה שנתיים.

אבישי ברוורמן: מקובל, חנה?

<חנה טירי: אני לא יודעת.

<חנה טירי: אני לא יודעת מה המשמעות של תרמוסטט.

אבישי ברוורמן: אני צריך פה גיבוי של מישהו מקצועי.

אבישי ברוורמן: תביאו מישהו אמין עליהם כדי שנסגור את זה.

<רמי טרבולסקי: אדי אמר לך לפני דקה.

<אדי בית הזבדי: אמרתי דבר אחד שיש - - - בדוד.

<אדי בית הזבדי: נכון להיום לגוף חימום יש אחריות של שנה אחת, אבל לגבי התרמוסטט אף אחד לא דיבר כלום.

<אלצי אליהו: אני יצרן של תרמוסטט.

<אלצי אליהו: אני היצרן היחידי בארץ שמייצר תרמוסטט לדוד שמש, ואני נותן שנה אחריות.

<אלצי אליהו: הם ביקשו יותר, אבל אני לא יכול לתת יותר משנה אחריות.

<חנה טירי: צו הפיקוח מחייב היום משהו בנוגע לתרמוסטט?

אבישי ברוורמן: אני רוצה מישהו שמבין שיעזור לי לקבל החלטה.

אבישי ברוורמן: מי אדוני?

<מיכאל ריינר: שמי מיכאל ריינר, אני מנכ"ל אמקור אנרגיה סולרית.

<מיכאל ריינר: אני מהנדס במקצועי.

אבישי ברוורמן: איזה פתרון קונסטרוקטיבי אתה מציע לנו בהגדרה?

<מיכאל ריינר: האלמנטים החשמליים שמרכיבים את הדוד הם שניים: גוף חימום ותרמוסטט.

<מיכאל ריינר: לתרמוסטט הייתה בעבר שנת אחריות אחת.

<מיכאל ריינר: בתקופה שמאשה לובלסקי הייתה סגנית שר במשרד המסחר והתעשייה מישהו הוריד את התרמוסטט מתעודות האחריות בטעות סופר, וכך זה נשאר לאורך השנים, ואף אחד לא טיפל בזה.

אבישי ברוורמן: אז אתה מציע תרמוסטט וגוף חימום.

אבישי ברוורמן: לי זה נראה הגיוני.

<מיכאל ריינר: אם יורשה לי להשלים – כיוון שדיברו פה על אביזרים נלווים – במדינת ישראל בשנים האחרונות התרבו מערכות סולריות שפועלות על-ידי משאבה בפיקוד אלקטרוני.

<מיכאל ריינר: זה אלמנטים שברובם מיובאים וניתנת עליהם שנת אחריות אחת.

<מיכאל ריינר: לא יעלה על הדעת שיצרן של מערכות סולריות ייקח עליו שנים נוספות.

<אדי בית הזבדי: זה בהתקנה.

<מיכאל ריינר: הדבר האחרון שרציתי להעיר עליו זה שבר זכוכית.

<הילה דוידוביץ- בלומנטל: אז מה יישאר באחריות של ארבע שנים, רק המתכת מסביב?

<מיכאל ריינר: נזילה.

<מיכאל ריינר: הבעיה היא הנזילה; שלא לדבר על זה שאתם מטילים עלינו לקחת אחריות על סתימות כתוצאה מאבנית במים בעוד אנחנו לא מביאים את המים למערכות האלה.

<אסף יצחקי: אני אסף יצחקי מהתאחדות התעשיינים.

<אסף יצחקי: הנקודה הבעייתית היא שהטלתם על היצרנים את האחריות לכל הדבר הזה, ובגלל זה הבעיות מתעוררות.

<אסף יצחקי: אם עכשיו היו בעיות שהיו נובעות מהתקנה לקויה או מאביזרים שמשתמשים בהם שהם לא אביזרים תקניים אז יכלו לחיות עם זה במשך שנה.

<אסף יצחקי: אבל כשאתם מטילים הכול על היצרנים הבעיה הזאת מתעוררת.

<אסף יצחקי: שנית אתם חשים כאילו אתם גורמים למוצרים להיות יותר איכותיים.

<אסף יצחקי: זה תפקיד של מכון התקנים.

<אסף יצחקי: דודי שמש ודודי חשמל, מערכות סולריות, הוא אחד התחומים היחידים שיש עליהם תקן רשמי שמיוצרים בפיקוח של מכון התקנים, שמסומנים בתו תקן.

<אסף יצחקי: אני לא יודע מה העלויות של מכון התקנים, אבל כל היצרנים האלה עובדים בפיקוח צמוד של מכון התקנים.

<אסף יצחקי: זה מה שמבטיח שהמוצר יהיה איכותי, לא מספר שנות האחריות.

אבישי ברוורמן: חנה, אני רוצה להסביר לך איך אני רוצה את הבעיה מבחינתי.

אבישי ברוורמן: כשאני שומע את האנשים המקצועיים האלה אני רואה את הנקודה מגוף חימום ויש גם תרמוסטט, אבל במערכות סולריות יש עוד אלמנטים.

אבישי ברוורמן: אני מבין אותם לחלוטין – אם האלמנטים האלה לא נכללים כאן, והאחריות היא לכמה שנים היצרנים האלה עלולים להיות מואשמים על לא עוול בכפם.

אבישי ברוורמן: לכן חייבים הגדרה שתכלול את כל האלמנטים שברור ששם האחריות היא לשנה אחת, ואת היתר להוציא.

<חנה טירי: אז אני מבינה שעל גוף חימום יש הסכמה; על תרמוסטט אנחנו גם נסכים.

<חנה טירי: על המשאבה הזאת – אני פשוט לא יודעת.

<קריאה: אגב, לא לכל המערכות יש משאבות כאלה.

<קריאה: רוב המערכות הן מערכות תרמוסיפוניות.

אבישי ברוורמן: אתם מסוגלים, כמה מומחים, לתת הגדרה שעורכת הדין טירי ועורכת הדין סומפולינסקי יוכלו לשבת ולנסח את זה או שאנחנו צריכים להשאיר את זה פתוח?

<אביטל סומפולינסקי: עוד נקודה שאנחנו צריכים לחדד.

<אביטל סומפולינסקי: חוץ מהשאלה האם מערכות החשמל בדודים צריכות להיות מוחרגות כולן לשנה, יש אביזרים שהמתקין מביא שהוא לא מקבל מהיצרן, אלא מביא מעצמו?

<יעקב כחלון: ברור, כל האביזרים הם מחוץ לקשר אלינו.

<יעקב כחלון: אנחנו מייצרים מוצר.

<אביטל סומפולינסקי: זאת הנקודה.

אבישי ברוורמן: זאת הנקודה.

אבישי ברוורמן: אנחנו לא יכולים להטיל על היצרן דברים שעליהם אין לו אחריות.

<אביטל סומפולינסקי: אנחנו לא מטילים עליו.

<אביטל סומפולינסקי: אנחנו קודם כול באים להגן על הצרכן שלא יצטרך להיות בריב בין המתקין לבין היצרן על הוויכוח של מי הבעיה – האם המתקין עשה לי את זה או היצרן.

<אביטל סומפולינסקי: אנחנו אומרים ליצרן שהוא ייקח אחריות על ההתקנה אבל הוא לא ייקח את האחריות בעיניים עצומות, אלא יביא את המתקין שלו.

<אביטל סומפולינסקי: הוא יפקח שהמתקין עשה את העבודה שלו כמו שצריך, ואז ליצרן יש כתובת אחת, והיצרן והמתקין רבים ביניהם, אבל לא על חשבונו.

<יעקב כחלון: אבל למה יצרן צריך שיהיו לו מתקינים?

<יעקב כחלון: אני יצרן של מוצר.

<יעקב כחלון: אני יצרן של גלגל, אני לא יצרן של אוטו.

<אביטל סומפולינסקי: אתה לא צריך מתקינים שיעבדו אצלך.

<אביטל סומפולינסקי: אלה מתקינים שאתה אומר שאתה סומך על העבודה שלהם.

<אביטל סומפולינסקי: זה הכול.

אבישי ברוורמן: עורכת הדין, את לא עוזרת לי.

<תמר פינקוס: אבל יש לי התשובה.

אבישי ברוורמן: על איזו שאלה?

<תמר פינקוס: על אביזרי החשמל.

אבישי ברוורמן: בזמן שלא היית זה התברר שזה התחיל מגוף חימום, אבל חוץ מזה יש גם תרמוסטט, ובנוסף לזה במערכות הסולריות אומרים המומחים המהנדסים פה שיש עוד דברים.

אבישי ברוורמן: את כל הדברים האלה צריך רק להחריג לשנה אחת, ואז כולם יוצאים מאושרים.

אבישי ברוורמן: לך יש התשובה.

אבישי ברוורמן: כולם להקשיב לתמר לתשובתה.

<תמר פינקוס: דיברתי עם מכון התקנים ועם הממונה על התקינה.

<תמר פינקוס: אני עדיין מבקשת שיסמכו עליי כשאני אומרת שהייתי תובעת ראשית.

<תמר פינקוס: אני יודעת מה אני אומרת.

<קריאות: מה זה קשור?

אבישי ברוורמן: חבר'ה, תנו לתמר שהייתה תובעת ראשית, לדבר.

<תמר פינקוס: טיפלתי בתקינה של הדודים.

<תמר פינקוס: יש מה שנקרא "פלנג'".

<תמר פינקוס: פלנג' זה צינור של 10 ס"מ שיש בו שני חורים – לאחד נכנס גוף החימום, לשני יש תרמוסטט.

<תמר פינקוס: זה מחובר בתחתית של הדוד.

<תמר פינקוס: כשהטמפרטורה בגוף החימום עולה מעבר לחום מסוים התפקיד של התרמוסטט לנתק אותו.

<תמר פינקוס: אלה האביזרים הנוספים היחידים שיש בדוד – אין אחרים.

אבישי ברוורמן: תקשיבי עכשיו מה שאני אומר לך.

אבישי ברוורמן: זה שאת יוצאת ולא מקשיבה, זאת בעיה, ואני אסביר לך מדוע.

אבישי ברוורמן: לגבי הנושא של תרמוסטט וגוף חימום הסבירו.

אבישי ברוורמן: אבל ישב פה בן-אדם מכובד ומנוסה שאמר שבמערכות הסולריות האלקטרוניות עכשיו יש כל מיני דברים נוספים.

אבישי ברוורמן: בבקשה, מיכאל.

<מיכאל ריינר: במערכות הסולריות מותקנות משאבות סחרור ותרמוסטטים דיפרנציאליים שזה אלמנט אלקטרוני.

<מיכאל ריינר: אנחנו מקבלים מהיצרנים של האביזרים האלה שנה אחריות.

<מיכאל ריינר: גם בארץ וגם בעולם אין יותר משנה אחריות.

<מיכאל ריינר: לא יעלה על הדעת שאנחנו כיצרנים של דוד ניתן אחריות לתרמוסטט דיפרנציאלי או למשאבה מעבר לזה.

אבישי ברוורמן: לכן צריך הגדרה שתכלול את כל הדברים האלה ולגמור את הסיפור.

<אדי בית הזבדי: אלה אביזרי התקנה.

אבישי ברוורמן: אז תגדירו לי שאביזרי התקנה - -

<חנה טירי: אני לא רוצה להשתמש בביטוי "אביזרי התקנה" כי זה מאוד רחב.

<תמר פינקוס: - - -

<קריאות: - - -

<תמר פינקוס: - - -

<רמי טרבולסקי: תמי, את לא יודעת איך דוד עובד, ובגלל זה את אומרת את זה.

אבישי ברוורמן: רמי, מספיק, זה לא יעזור לי עכשיו.

<אפרת רחלי מאירי: לכן היא ביררה עם מכון התקנים.

<רמי טרבולסקי: אז היא לא ביררה נכון.

<רמי טרבולסקי: השאלה מה שואלים, ואיזו תשובה מקבלים.

<קריאה: נציג מכון התקנים יושב פה.

אבישי ברוורמן: נציג מכון התקנים, אתה יכול לתת לנו את התשובה?

<נחום הנדלסמן: מה השאלה?

אבישי ברוורמן: אלו אביזרים בנוסף לגוף חימום צריך להגדיר שיש להם רק לשנה אחריות?

אבישי ברוורמן: מה שנקרא במושג לא משפטי וכללי מדי בשביל עורכת הדין טירי "אביזרי התקנה לסוגיהם".

אבישי ברוורמן: בבקשה, תן לי את התשובה.

<נחום הנדלסמן: השאלה לגבי אורך תקופת האחריות היא שאלה יותר צרכנית ומסחרית.

<נחום הנדלסמן: לגבי אביזרים חשמליים שיש בדוד התשובה היא גוף חימום, תרמוסטט, תרמוסטט דיפרנציאלי ומשאבה במערכות מרכזיות.

אבישי ברוורמן: זה הכול?

אבישי ברוורמן: אתה יושב פה – היית חוסך לי 20 דקות.

אבישי ברוורמן: זה היה חשוב מאוד לדיון הזה.

אבישי ברוורמן: תודה.

אבישי ברוורמן: תחייך, טרבולסקי.

<רמי טרבולסקי: לא.

<רמי טרבולסקי: סתימה מאבן.

<רמי טרבולסקי: לא נגעת בזה.

<חנה טירי: לא צריך להגזים.

<רמי טרבולסקי: חבר'ה, אנחנו לא יכולים להיות אחראים למים של מקורות.

<אדי בית הזבדי: מאז שהמים בארץ מותפלים 70% - -

<רמי טרבולסקי: עוד יותר גרוע.

<קריאות: עוד יותר גרוע.

<קריאה: המים באילת גרועים יותר מהמים - - - שהם מותפלים כבר למעלה מ-40 שנה.

אבישי ברוורמן: מר הנדלסמן, אתה קידמת אותנו שנות אור.

אבישי ברוורמן: רק נשארה לנו שאלה אחת על סתימות אבן.

<נחום הנדלסמן: השאלה היא שאלה צרכנית מסחרית כמה זמן רוצים לתת.

<נחום הנדלסמן: היא פחות שאלה מקצועית שאנחנו צריכים לתת עליה את התשובה.

אבישי ברוורמן: לגבי האביזרים נתת לנו את התשובה.

אבישי ברוורמן: חנה רשמה, אנחנו כבר בפנים.

אבישי ברוורמן: הבעיה של סתימות אבן אתה לא בודק בשטח?

<קריאה: הוא לא בודק את זה, זה לא במעבדה שלו.

<אביטל סומפולינסקי: בכל זאת צו הפיקוח היום מחריג את זה.

<אביטל סומפולינסקי: החלטתם כהחלטה של מדיניות לא להחריג, אז אולי תפרטו למה שיניתם את המצב?

<מיכאל ריינר: עד היום זה הוחרג.

אבישי ברוורמן: מה אתה היית ממליץ לו ישבת בכיסא?

<מיכאל ריינר: לדעתי, אנחנו לא יכולים לקחת עלינו את האחריות על סתימות מאבנית.

אבישי ברוורמן: לכן מה היית ממליץ?

<מיכאל ריינר: לתת על זה שנה אחריות.

אבישי ברוורמן: אני הייתי שמח להוסיף את סתימות האבן ולגמור את הסתימות פה.

<חנה טירי: מה את אומרת, חנה?

<חנה טירי: אני רוצה לראות איפה זה נמצא.

אבישי ברוורמן: תתייעצי, תבדקי עם מישהו.

<אביטל סומפולינסקי: זה נמצא בצו באחריות של יצרן.

<אביטל סומפולינסקי: זה בסעיף 4(4).

<אביטל סומפולינסקי: זה רלוונטי גם למתקין.

<רמי טרבולסקי: אדוני היושב-ראש, יש עוד איזשהו נושא שחברנו אדר העלה כרגע – ברז ערבול.

<רמי טרבולסקי: זה ברז שהמתקין מתקין אותו - -

אבישי ברוורמן: מר הנדלסמן, ברז ערבול – מה זה, והאם זה במשחק?

<נחום הנדלסמן: תפקידו של ברז הערבול למנוע יציאה של מים חמים מעל טמפרטורה מוגדרת כדי למנוע כוויות מהמשתמש.

אבישי ברוורמן: לכן?

<נחום הנדלסמן: הברז סובל מבעיות של אבן, ויש לו אורך חיים מוגבל.

<נחום הנדלסמן: לגבי השאלה כמה שנים צריך לתת לו אחריות?

<נחום הנדלסמן: זאת שאלה מסחרית צרכנית.

אבישי ברוורמן: מר ריינר, אנחנו כבר מגזימים?

אבישי ברוורמן: מספיק.

<תמר פינקוס: אנחנו באמת מגזימים.

<מיכאל ריינר: היצרן של ברז הערבול במדינת ישראל שזה שגיא מקיבוץ משאבי שדה, נותן שנה אחריות למוצר הזה.

<אביטל סומפולינסקי: אז מה אתם עושים עם זה היום כשאתם מחויבים לתקופת אחריות ארוכה יותר?

<מיכאל ריינר: אנחנו פוגעים בשמנו הטוב.

<מיכאל ריינר: מנכ"ל "כרומגן" יכול להמחיש לך את זה.

<מיכאל ריינר: הנזק מהמוצר הזה הוא נוראי כי הוא לא מחזיק באיכות המים שלנו.

<מיכאל ריינר: באירופה אולי אפשר להשתמש בו כי יש שם מים טובים.

אבישי ברוורמן: שמעת, חנה?

<חנה טירי: אני חוששת שאנחנו מחריגים ומחריגים ומחריגים.

<רמי טרבולסקי: אבל הכללת את הכול, אז עכשיו את צריכה להחריג.

אבישי ברוורמן: חנה, הבעיה היא לא יורידית.

אבישי ברוורמן: הבעיה היא מה נכון.

<חנה טירי: אני לא יודעת להגיד לך מה נכון.

<הילה דוידוביץ- בלומנטל: אנחנו לא קובעים - - -

אבישי ברוורמן: מר הנדלסמן, תעזור לנו.

אבישי ברוורמן: תחשוב מה היית עושה לו היית אחראי.

אבישי ברוורמן: ברז ערבול בפנים או לא?

אבישי ברוורמן: סתימות אבן הכנסנו.

<תמר פינקוס: ברז ערבול לא נכניס.

<תמר פינקוס: אפילו בצו הפיקוח הוא לא היה.

אבישי ברוורמן: מי אדוני?

אבישי ברוורמן: אולי תעזור לנו?

<אדר אזנקוט: אני אדר, אני מנכ"ל "כרומגן", חברה שמייצרת מערכות שמש סולריות.

<אדר אזנקוט: הנושא של ברז הערבול הוא נושא חשוב.

<אדר אזנקוט: הסיבה היא שעד היום דיברו פה כל הזמן על כמה תעודות אחריות.

<אדר אזנקוט: הייתה תעודת אחריות שהתייחסה רק להתקנה.

<אדר אזנקוט: תעודת האחריות הזאת הגדירה שנתיים אחריות.

<אדר אזנקוט: כאשר הפכנו את האחריות הכוללת לארבע שנים בעצם לקחנו את סוגית ההתקנה והרחבנו אותה לארבע שנים.

<אדר אזנקוט: זה דבר מאוד משמעותי.

<אדר אזנקוט: בתוך ההתקנה היו כל אביזרי ההתקנה.

<אדר אזנקוט: אביזרי ההתקנה כוללים בין היתר גם את ברז הערבול, כך שעד היום לברז הערבול היו שנתיים אחריות, בזמן שהיצרן נתן רק שנה אחריות.

<אדר אזנקוט: זה יצר לנו קושי.

<אדר אזנקוט: אם ניקח את ברז הערבול, נחריג אותו יחד עם המוצרים האחרים לשנה, זה יפתור את כל הבעיות.

אבישי ברוורמן: בסדר גמור.

אבישי ברוורמן: אני מקשיב למבחן ההיגיון.

אבישי ברוורמן: לדעתי, אם לוקחים את ארבעת הדברים שדיברנו עליהם קודם פלוס סתימות אבן וברז ערבול, סיימנו את הנושא הזה.

אבישי ברוורמן: מבחינתי זה הגיוני.

אבישי ברוורמן: בבקשה, אדוני.

<חגי בריכמן: אני חגי מ"אמקור".

<חגי בריכמן: בארץ יש שלושה מפעלים לציפוי אמייל; שני מפעלים נמצאים במפעלי הדודים, ומפעל אחד שמצפה לכל האחרים.

<חגי בריכמן: חברת "אמקור" תמיד נתנה דודים עם ציפוי אמייל.

<חגי בריכמן: זה תיקון.

<חגי בריכמן: אני רוצה להתייחס לקיצור המועד בתיקון מ-14 ימים ל-3 ימים.

אבישי ברוורמן: זה דבר חדש כרגע?

<חגי בריכמן: זמנים להשלמת התיקון.

<חגי בריכמן: כל יצרן מייצר בערך בין 30 ל-50 דגמים של דודים, ואין סיכוי שהוא יחזיק במלאי 50 דגמים בכל תחנות השירות.

<חגי בריכמן: הגיוני שיקצרו את תחילת הטיפול למועד, אבל את סיום המועד צריך להשאיר לתקופה סבירה.

אבישי ברוורמן: מה אתה מציע?

אבישי ברוורמן: תן לי את ההצעה שלך.

<חגי בריכמן: תחילת טיפול שלושה ימים – סביר והגיוני.

<חגי בריכמן: סיום הטיפול – להשאיר את זה כמו שזה – 14 ימים כי צריך לדעת שלפעמים באים למישהו עם דוד, נותנים לו דוד חילופי, דוד קטן, דוד אחר, לוקחים את הדוד שלו, מתקנים אותו במפעל או מייצרים דוד חדש וחוזרים תוך פרק זמן של 14 יום ומחליפים את הדוד שוב למוצר שהיה לו.

אבישי ברוורמן: יש לנו ההצעה של מר בריכמן.

אבישי ברוורמן: האם אתם מקבלים את ההצעה שלו?

<תמר פינקוס: ההצעה שנוכל לקבל היא שאם זה לוקח יותר משלושה ימים – אז חובה לתת דוד חילופי.

<תמר פינקוס: לסיים תוך 14 ימים.

<תמר פינקוס: אי אפשר להשאיר אדם בלי דוד.

<תמר פינקוס: יש אנשים קשישים, יש אנשים חולים.

<תמר פינקוס: לכן זה לא יכול להיות תלוש.

<תמר פינקוס: אנחנו נקבל את זה, ובלבד שזה ינוסח כך שתחילת הטיפול – תוך שלושה ימים.

<תמר פינקוס: אם יינתן דוד חילופי זה יכול להיות 14 יום; לא יינתן – תוך שלושה חודשים יסתיים הטיפול.

אבישי ברוורמן: מה אתה אומר, מר בריכמן?

<חגי בריכמן: סביר.

אבישי ברוורמן: תודה.

<רמי טרבולסקי: סליחה, אני מוכן לפשט את זה.

<רמי טרבולסקי: אפשר שתחילת הטיפול תוך שלושה ימים, וסיום הטיפול תוך שבעה ימים, וזה יהיה בסדר לכולם.

<תמר פינקוס: לא.

<תמר פינקוס: אתה לא יכול להשאיר בן אדם שבעה ימים בלי מים חמים.

<חנה טירי: זה יותר משבעה ימים.

<תמר פינקוס: זה שלושה ימים עד התיקון - -

אבישי ברוורמן: אני קיבלתי את ההצעה של מר בריכמן.

אבישי ברוורמן: אם כך אנחנו מגיעים להקראה.

אבישי ברוורמן: אני מאוד שמח שיש כרגיל בוועדת הכלכלה חוכמת שולחן.

אבישי ברוורמן: אני מודה לנציגי הממשלה על הפתיחות ועל ההקשבה שלהם.

אבישי ברוורמן: עורכת הדין טירי, בבקשה.

<חנה טירי: (הקראה): תקנות הגנת הצרכן (אחריות ושירות לאחר מכירה)(מחמם מים), התשע"ד – 2014 בתוקף סמכותי לפי סעיפים 18א ו – 37 לחוק הגנת הצרכן, התשמ"א – 1981, בהתייעצות עם הממונה ובאישור ועדת הכלכלה של הכנסת, אני מתקין תקנות אלה:

אבישי ברוורמן: יש הערה?

<אביטל סומפולינסקי: רק שיהיה ברור.

<אביטל סומפולינסקי: זה לא מסומן בעקוב אחר שינויים, אבל ההפניה לתקנים לא הייתה במקור; זה היה כדי שנדע בוודאות על מה אנחנו מדברים.

אבישי ברוורמן: בסדר.

אבישי ברוורמן: נצביע על הסעיף.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד סעיף 1– פה-אחד

אבישי ברוורמן: נמנעים – אין

אבישי ברוורמן: סעיף 1 מאושר.

אבישי ברוורמן: המשך הקראה, בבקשה.

<חנה טירי: (הקראה):

<חנה טירי: בסעיף (1) ננסח את השינויים.

אבישי ברוורמן: סתימות אבן, ברז ערבול – כל מה שכתוב שם.

<תמר פינקוס: סתימות אבן אני מבקשת לא להכניס.

<תמר פינקוס: אני שאלתי את האיש של מכון התקנים, האם סתימות אבן נוצרות אך ורק ממים או יכול להיות שזה ייווצר מציפוי מלט שיש היום ועוד שנה הוא לא יהיה?

<תמר פינקוס: ענה לי ביושר האיש של מכון התקנים - -

<אסף יצחקי: - - -

אבישי ברוורמן: סליחה, אדוני, אתה חונכת כמו חברי הכנסת.

<אסף יצחקי: היא פשוט - - -

אבישי ברוורמן: היא מדברת.

אבישי ברוורמן: אתה יכול להתאפק ולהרים את היד, ואני אתן לך לדבר.

אבישי ברוורמן: ככה אני מחנך את הילדים שלי.

אבישי ברוורמן: פה אני לא מצליח, אבל אני משתדל.

<אסף יצחקי: קיבלתי.

<תמר פינקוס: אמר לי ביושר האיש של מכון התקנים שלרוב זה קורה ממים, אבל זה יכול לקרות גם מציפוי מלט.

<תמר פינקוס: לכן אני מבקשת – כיוון שתהיה רביזיה, ובעוד שנה זה לא יהיה, אנחנו נבדוק; ואם אכן יש עדיין סתימות מים אנחנו נוסיף את זה.

<תמר פינקוס: בשלב הזה כשזה יכול להיות גם מזה וגם מזה, כל זמן שיש דודי מלט בשוק אנחנו לא יכולים להכניס סתימת אבן.

<קריאה: ממש לא.

<קריאה: זה בתקן היום.

אבישי ברוורמן: סליחה.

אבישי ברוורמן: בבקשה, עורכת הדין סומפולינסקי.

<אביטל סומפולינסקי: אם נחריג את זה בתקופה של השנה, ונגיד שכל זה הוא גם רק על השנה הראשונה אז לכאורה יחד עם הרביזיה אנחנו מכוסים, לא?

אבישי ברוורמן: פתרנו את כל הבעיה.

<אביטל סומפולינסקי: כי קרוב לוודאי שלא יהיה נושא המלט בעוד שנה.

<אביטל סומפולינסקי: לפחות בשנה הקרובה יש אחריות גם אם זה מהמים.

אבישי ברוורמן: לכן אני מכניס את סתימות האבן לשנה הזאת.

אבישי ברוורמן: אם תוך שנה זה ירד, אז זה ירד.

<תמר פינקוס: אבל מה אנחנו עושים אם סתימת האבן היא לא מהמים?

<תמר פינקוס: הרי היום הם כל הזמן יגידו שזה מים.

<תמר פינקוס: אם זה יכול להיות גם ממלט זאת הבעיה.

<יעקב כחלון: אני מבקש לתקן.

<יעקב כחלון: מדובר פה על אבנית שבעיקר סותמת את הקולט.

<יעקב כחלון: אין שום קשר לדוד.

<יעקב כחלון: הקולט נותן מים לדוד; המים הם תרמוס ששומר על המים.

<יעקב כחלון: אין שום קשר לסתימות שמדברת עליהן גברת פינקוס.

<יעקב כחלון: מקצועית לא ייתכן שתהיה סתימה.

<יעקב כחלון: מדובר פה על הקולט כי הוא נכלל - -

אבישי ברוורמן: מר הנדלסמן, זה נראה לי הגיוני מה שנאמר כאן.

אבישי ברוורמן: אתה מסכים?

<נחום הנדלסמן: אני מקבל.

אבישי ברוורמן: מקבל.

אבישי ברוורמן: סתימות אבן – בפנים.

<אביטל סומפולינסקי: זאת אומרת תהיה החרגה כללית?

אבישי ברוורמן: אני קורא שוב את הרשימה.

אבישי ברוורמן: עורכת הדין טירי, בבקשה.

<חנה טירי: גוף חימום, תרמוסטט, לרבות תרמוסטט דיפרנציאלי, משאבה במערכות סולריות, ברז ערבול – צריך לאבחן את ברז הערבול?

<רמי טרבולסקי: בסדר, מאה אחוז.

<חנה טירי: וסתימות אבן.

<אביטל סומפולינסקי: בכל אלה האחריות היא רק לשנה.

אבישי ברוורמן: תודה רבה.

אבישי ברוורמן: המשך הקראה, בבקשה.

<חנה טירי: (הקראה):

<חנה טירי: התוספת הראשונה מדברת על משך זמן אספקת חלקי חילוף לטובין.

<חנה טירי: התקנות קובעות באופן כללי שבמוצרים מסוימים יש חובה לשמור חלקי חילוף לתקופה ארוכה יותר.

<חנה טירי: הם לא חייבים להיות בתשלום מעבר לתקופת האחריות, אבל היצרן צריך לשמור חלקי חילוף.

<חנה טירי: אז ברשימה יש כיריים, מקלט טלוויזיה, מכונת כביסה, מדיח כלים.

<חנה טירי: מאחר שגם דוד הוא מוצר יקר וחשוף לפגעי מזג האוויר, מצאנו לנכון לחייב גם בקשר אליו אספקה של חלקי חילוף לתקופה של 7 שנים.

<רמי טרבולסקי: אם יורשה לי לתקן כאן.

<רמי טרבולסקי: השמטתם כאן משהו – את צריכה להוסיף מחמם סולרי וקולט.

<אביטל סומפולינסקי: לא צריך.

<אביטל סומפולינסקי: זאת הגדרה של מחמם מים.

<רמי טרבולסקי: אבל את גם רוצה אחריות על קולט.

<חנה טירי: אבל מחמם המים כולל גם קולט.

<רמי טרבולסקי: לא, ממש לא.

<חנה טירי: אבל כתוב.

אבישי ברוורמן: עורכת הדין סומפולינסקי עונה לך.

<חנה טירי: כתוב: "אוגרי מים וקולט כמשמעותו בתקן".

אבישי ברוורמן: עורכת הדין סומפולינסקי עונה למר טרבולסקי.

<אביטל סומפולינסקי: בסעיף 1 מוגדר מחמם מים.

<אביטל סומפולינסקי: מחמם מים הוא מחמם מים סולרי, לרבות אוגר וקולט ומחמם מים חשמלי.

אבישי ברוורמן: תקרא את הסעיף בהתחלה.

<רמי טרבולסקי: אני קראתי, ואני גם מכיר את התקנות.

<רמי טרבולסקי: אם זה ייכנס בילד-אין לתוך התקנות זה לא יהיה בפנים.

<רמי טרבולסקי: אז תסתכלו על זה היטב.

<אביטל סומפולינסקי: "כהגדרתו בתקנות להגנת הצרכן".

<חנה טירי: אני לא הבנתי את ההערה.

<אביטל סומפולינסקי: זאת הערה טובה.

<אביטל סומפולינסקי: בתקנות הגנת הצרכן – אחריות ושירות לאחר מכירה יהי כתוב "מחמם מים", אבל לא ברור שזה בהכרח מחמם מים כהגדרתו בתקנות שלנו.

אבישי ברוורמן: תודה רבה.

אבישי ברוורמן: אנחנו עושים את ההתאמה הזאת.

אבישי ברוורמן: הערה יפה מאוד, מר טרבולסקי.

<חנה טירי: (המשך הקראה):

<חנה טירי: דיברנו קודם שאם הוא מאפשר החלפה של המוצר - -

אבישי ברוורמן: אז כאן אנחנו מתקנים לאור ההערה של מר בריכמן.

<חנה טירי: התוספת השנייה מונה רשימת טובין, שהתיקון של הדוד ייעשה, כמובן, במענו של הצרכן; ופרק הזמן שנדרש להשלמת התיקון.

<חנה טירי: אז הכלל אומר שבוע, אבל במוצרים מיוחדים שהמחוקק מצא שהם חיוניים כמו מקרר או תנור אז הכנסנו גם את הדוד, וכתבנו שלושה ימים.

<חנה טירי: אבל קיבלנו את ההערה שאם הוא מחליף לו אז אפשר לתקן תוך 14 יום.

אבישי ברוורמן: נכתוב את התיקון אליבא דבריכמן.

<אביטל סומפולינסקי: גם פה צריך את ההתאמה של המחמם.

אבישי ברוורמן: ההתאמה של המחמם – התאמת טרבולסקי.

אבישי ברוורמן: יש הערות?

<אביטל סומפולינסקי: הערות לסעיף 2.

<הילה דוידוביץ- בלומנטל: לי יש הערה כללית על האחריות.

<הילה דוידוביץ- בלומנטל: היום בצו כתוב מהו מועד תחילת תקופת האחריות – אם זה ההתקנה אז עם סיום ההתקנה; או אם זה היצרן אז ממועד - - - אני חושבת שזה נחוץ פה.

<הילה דוידוביץ- בלומנטל: כתוב פה שלוש שנים או ארבע שנים ולא כתוב ממתי.

<הילה דוידוביץ- בלומנטל: נראה לי שזה נחוץ כי עשינו את ההבחנה בין התקנה - -

אבישי ברוורמן: אז מה את מציעה?

<הילה דוידוביץ- בלומנטל: אפשר להשתמש במה ש- - - אומרת - -

<חנה טירי: אבל אם אנחנו אומרים בתקנה 2 "תקנות הגנת הצרכן יחולו על מחמם מים" – כל ההוראות האחרות נכנסות, אז גם ההוראה לגבי תחילת - -

<הילה דוידוביץ- בלומנטל: היום התקנות קובעות ממועד מסירת הטובין.

<הילה דוידוביץ- בלומנטל: תסתכלי בהגדרה.

<חנה טירי: כתוב "תחילת חיובי היצרן".

<חנה טירי: חיובי היצרן לפי התקנות האלה מתחילות ממסירת הטובין בפועל.

<חנה טירי: "קבע היצרן חובת התקנה תחל תקופת האחריות במועד סיום ההדרכה או ההתקנה, לפי המאוחר".

<חנה טירי: כלומר כל ההוראות הכלליות האלה יחולו גם פה, "ובלבד שעד למועד ההתקנה לא עשה הצרכן שימוש וכו'".

<אביטל סומפולינסקי: היא צודקת.

אבישי ברוורמן: עורכת הדין סומפולינסקי, נפלנו בנטורה של טירי והטורו של דוידוביץ'.

אבישי ברוורמן: את תפסקי.

<אביטל סומפולינסקי: צו הפיקוח היום באמת מתייחס באופן ספציפי.

<אביטל סומפולינסקי: אבל זה בכלל הערה כללית.

<אביטל סומפולינסקי: תקנות הגנת הצרכן (אחריות ושירות לאחר מכירה) חלות גם על מחממי מים.

<אביטל סומפולינסקי: אז התקנות האלה הן רק השינויים שנעשים, אבל כל התקנות האלה חלות, לרבות כל ההוראות הכלליות שיש שמסדירות גם את המועד של תקופת האחריות הזאת.

<אביטל סומפולינסקי: לכן הילה, נדמה לי שאין צורך בשינוי.

<הילה דוידוביץ- בלומנטל: נכון.

<הילה דוידוביץ- בלומנטל: אני חוזרת בי מההערה.

אבישי ברוורמן: אז במקרה הזה אנחנו מקבלים את טירי.

<חנה טירי: לכן אני אומר שכשדיברנו על מחמם מים, אולי לא צריך להגיד "כהגדרתו בתקנות" אם אנחנו שואבים את הכול.

<חנה טירי: זה נראה לי מיותר.

<אביטל סומפולינסקי: לא, אבל אנחנו לא שואבים את זה למחממי מים.

<אביטל סומפולינסקי: זה יהיה שתול בתוך תקנות אחריות שירות לאחר מכירה.

אבישי ברוורמן: עורכת הדין סומפולינסקי, ההמלצות שלך נהדרות.

<אביטל סומפולינסקי: אתם הבחנתם בין מקרה שבו היצרן מוכר את זה ישירות לבין מקרה שבו המתקין מוכר את זה ישירות.

<אביטל סומפולינסקי: אז אם היצרן מוכר את זה ישירות הוא צריך לרשום, ואם המתקין מוכר אז הוא.

<אביטל סומפולינסקי: מה קורה אם זה לא היצרן ולא המתקין, אלא עוסק?

אבישי ברוורמן: מי זה, חאפר?

<חנה טירי: אני לא יודעת אם זה קיים בשוק.

<אביטל סומפולינסקי: אנשים לא חייבים לקנות את זה כך.

<תמר פינקוס: בסופרמרקט אפשר לקנות?

<אדי בית הזבדי: אם יש לי מערכת זה ארבע שנים, וחלק ממנה התקלקל – הקולט או הדוד; ואני לא רוצה עכשיו להחליף את כל המערכת כי חבל.

<אדי בית הזבדי: בן אדם יזמין – ממי הוא יזמין, ומי ייתן לו את האחריות?

<אדי בית הזבדי: אם הוא יזמין מאותה חברה שאצלה המכשיר התקלקל אז אולי הוא נופל בזה; ואם הוא מזמין את זה בחברה אחרת אז מי ייתן לו את האחריות – המתקין, החברה, הקולט?

<תמר פינקוס: זאת סיטואציה שהיא מראש לא כאן.

<תמר פינקוס: מה שאומר לנו האדון שעומד אצלו דוד, ומשהו התקלקל בו, והוא לא רוצה להחליף את כל הדוד, אלא רק את החלק הזה.

<תמר פינקוס: זה לא התקנות האלה.

אבישי ברוורמן: עורכת הדין סומפולינסקי, בבקשה.

<אביטל סומפולינסקי: האם יש מצב שאתה קונה את הדוד לא מ"כרומגן" ולא ממתקין א'?

<חנה טירי: אנחנו הבנו שהשוק הוא כזה שאם אתה קונה ממישהו שהוא לא היצרן אז הוא גם מתקין לך.

<חנה טירי: אז השאלה אם יש מצב שבו אני יכולה לקנות ממישהו, והוא לא היצרן וגם לא המתקין?

<אדי בית הזבדי: זה מה שאמרתי בתחילת דברי.

אבישי ברוורמן: שיש כזה?

<תמר פינקוס: בבדיקה שאני עשיתי לא מצאתי דודים בסופרמרקטים, ולא בחנויות של מכשירי חשמל.

<תמר פינקוס: אנחנו כן מוצאים את זה כמו שזה מוגדר כאן.

<תמר פינקוס: אני באמת עשיתי בדיקה – לא מצאתי את זה בשום סופרמרקט.

<רמי טרבולסקי: חבר'ה, עזבו את זה, זה בשוליים.

אבישי ברוורמן: עורכת הדין טירי, בבקשה.

<חנה טירי: אני גם חושבת לשאלתה של עורכת הדין סומפולינסקי, שאם קניתי את זה מחנות שהיא לא מתקינה, אבל אני הולכת למתקין, אז המתקין יהיה חייב לתת לי תעודת אחריות.

<תמר פינקוס: זאת בדיוק אותה סיטואציה.

אבישי ברוורמן: רמי, בבקשה.

<רמי טרבולסקי: קודם כול זה בשוליים, ותמיד בסופו של דבר יש מתקין.

<רמי טרבולסקי: עזבו את זה.

אבישי ברוורמן: מר ריינר, בבקשה.

<מיכאל ריינר: אני רוצה רק להעיר פה לגבי תחילת תעודת האחריות.

אבישי ברוורמן: הסעיף הבא הוא תחילה.

<תמר פינקוס: לא, הוא מדבר על הסעיף הזה – מתי האחריות חלה.

<מיכאל ריינר: התקנו את המערכת בבניין חדש לקבלן; 60% מהדיירים נכנסו לגור, המערכת הסולרית הופעלה, האחריות של הקולטים בתוקף; 40% מהדירות לא נמכרו, אלא בעוד שנתיים-שלוש.

<מיכאל ריינר: בינתיים הדוד מלא מים.

<מיכאל ריינר: מתי האחריות חלה?

אבישי ברוורמן: שאלה טובה.

<חנה טירי: אבל זה לא מוסדר פה.

<חנה טירי: זה מוסדר בחוק המכר (דירות).

<חנה טירי: ברגע שנבנה בית חדש הקבלן לוקח על עצמו את כל האחריות.

<חנה טירי: יש התייחסות לזה בחוק המכר (דירות); ואם יש צורך לתקן זה בחוק המכר (דירות), זה לא פה.

<חגי בריכמן: אבל אז הייתה תעודת אחריות לקבלן.

<חגי בריכמן: עכשיו הרגת אותם.

<תמר פינקוס: כשהייתה תעודת אחריות לקבלן תמיד היינו בצרות כי הקבלן מכר את הדירות 10 שנים אחרי כן.

<תמר פינקוס: לכן גם הוסדר בחוק המכר (דירות), וזה לא כאן.

<חנה טירי: לא ביטלנו את זה.

<חנה טירי: זה קיים בחקיקה אחרת.

אבישי ברוורמן: אני מציע לכולכם, מר בריכמן, מר ריינר, מר כחלון - תבדקו את חוק מכר (דירות), ואם יש צורך לשנות משהו לאור הדברים כאן תעלו את זה, ואני בטוח שנמצא דרך לפתור את זה.

<אביטל סומפולינסקי: בכל מקרה אין פה שינוי של המצב הקיים.

<חנה טירי: אגב, לפי חוק המכר (דירות) מחויב המוכר לתת אחריות לדודים בדירה למשך תקופה של שלוש שנים מיום העמדת הדירה לרשות הקונה.

<חנה טירי: זה הפתרון שקובע החוק.

אבישי ברוורמן: עורכת הדין סומפולינסקי, יש לך עוד הערה?

<אביטל סומפולינסקי: אני חוזרת להערה הקודמת: למה בכלל צריך את המילים: "שמכר את מחמם המים"?

<אביטל סומפולינסקי: למה לא צריך להטיל על המתקין שהוא לא מטעם היצרן את האחריות להודיע על זה לצרכן?

<אביטל סומפולינסקי: למה צריך "שמכר מחמם מים"?

<חנה טירי: חוק הגנת הצרכן בסעיף המסמיך מדבר על אחריות של יצרן, של יבואן, של סיטונאי ושל קמעונאי.

<חנה טירי: לכן אני תמיד צריכה לחבר את המתקין למכירה כי זה הקמעונאי שלי.

<חנה טירי: אני לא רוצה שזה יהיה מישהו שהוא לא זה ולא זה ולא זה, ואז יכול להיות שאני עושה משהו שהוא בחוסר סמכות.

<חנה טירי: תבדקי את חוק הגנת הצרכן.

<אביטל סומפולינסקי: אנחנו לא קובעים פה את האחריות.

<אביטל סומפולינסקי: אנחנו מטילים עליו אחריות בין אם הוא מכר או לא, וזה לא כתוב כאן.

<אביטל סומפולינסקי: אם אתם רוצים להטיל אחריות רק על מתקין שמכר זה לא כתוב.

<אביטל סומפולינסקי: אבל אתם מטילים עליו חובת גילוי – מתי אתה צריך לגלות לצרכן שאתה לא מטעם היצרן, ולכן האחריות היא רק מטעמך?

<אביטל סומפולינסקי: בכל מצב שאתה מתקין את הדוד, ואתה לא מטעם היצרן אתה צריך להודיע את זה לצרכן.

<תמר פינקוס: זה יותר מדי מסוכן ורחב.

<תמר פינקוס: אני חוזרת על מה שאמרה הילה – אין לנו סמכות סתם להטיל על מישהו.

<תמר פינקוס: אבל השוק היום הוא כזה שזה או נמכר על-ידי המתקין או נמכר על-ידי היצרן.

<תמר פינקוס: אנחנו תמיד צריכים עוסק כדי להטיל אחריות.

<אביטל סומפולינסקי: אתם כותבים כאן: "בוצעה התקנה על-ידי מתקין שאינו מטעמו של היצרן, תחול האחריות להתקנה על המתקין" – איפה כתוב כאן שהמתקין היה חייב למכור את הדוד לצרכן?

<אביטל סומפולינסקי: זה לא כתוב.

<אביטל סומפולינסקי: את עצם האחריות אתם מטילים על כל מתקין, אבל את חובת הגילוי רק על המתקין שמכר?

<חנה טירי: לא, אז צריך להתייחס לגבי הכול.

<תמר פינקוס: אפשר להוסיף את אותו דבר גם לחלק הראשון של המשפט.

<תמר פינקוס: אבל אנחנו לא יכולים להוריד את המתקין - -

אבישי ברוורמן: אפשר להוריד את זה, חנה.

<חנה טירי: אפשר להוריד את זה, ונקרא את זה בקונטקסט - - -

אבישי ברוורמן: בדיוק.

אבישי ברוורמן: גמרנו.

אבישי ברוורמן: חנה, תקראי את זה שוב.

<חנה טירי: "דרש יצרן כאמור, יגלה מתקין שאינו מתקין מטעם היצרן".

<חנה טירי: כלומר הורדנו "שמכר את מחמם המים".

אבישי ברוורמן: תודה.

אבישי ברוורמן: הכוונה נשארה.

<אביטל סומפולינסקי: כמו כן החובה של היצרן להפנות את הצרכן בעת המכירה לדרישה זאת, כמובן רק אם היצרן הוא זה שמוכר את זה ישירות.

<אביטל סומפולינסקי: אז צריך לשנות את הנוסח קצת.

אבישי ברוורמן: נצביע על הסעיף.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד סעיף (4) – פה-אחד

אבישי ברוורמן: נמנעים – אין

אבישי ברוורמן: סעיף (4) אושר.

אבישי ברוורמן: אנחנו עוברים לסעיף 8, סעיף התחילה.

<חנה טירי: זה אמור להיות סעיף 3, זאת טעות.

<חנה טירי: (הקראה): 3.

<חנה טירי: תחילתן של תקנות אלה 60 ימים מיום פרסומן.

אבישי ברוורמן: יש הערה?

<יהודה היימן: כן.

<יהודה היימן: אני יהודה היימן מהתאחדות התעשיינים.

<יהודה היימן: פה צריך להיערך.

<יהודה היימן: כל החברות צריכים להתקשר עם כל אחד מהיצרנים, עם מתקינים מוסמכים, להעביר אותם הכשרות.

<יהודה היימן: אנחנו צריכים להתקשר עם חברות ביטוח כי צריך לשנות את תעודות האחריות.

<יהודה היימן: 60 יום לא יספיקו.

אבישי ברוורמן: כמה זמן?

<יהודה היימן: 1 בינואר 2015.

<חנה טירי: אנחנו מוכנים להאריך את התקופה.

<חנה טירי: יש צורך להאריך כי צריך שיהיו מתקינים וכו'.

אבישי ברוורמן: 1 בינואר 2015, מקובל?

<חנה טירי: כן.

אבישי ברוורמן: אני מצביע.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד סעיף 3 – פה-אחד

אבישי ברוורמן: נמנעים – אין

אבישי ברוורמן: סעיף 3 אושר.

אבישי ברוורמן: 1 בינואר 2015 מאושר.

אבישי ברוורמן: אני מודה לכם.

אבישי ברוורמן: פתרנו יחד את הבעיות בתבונה.

אבישי ברוורמן: תודה לכולכם.